பிரதான பாத்திரங்களான கார்த்திக், ஷக்திக்கு எந்த விதத்திலும் குறைவில்லாமல் இதர கதாபாத்திரங்களும் கனமாக உருவாக்கப்பட்டிருக்கும். அதிலும், வரதராஜன் என்ற வக்கீல் தந்தை கதாபாத்திரத்தில் பிரமிட் நடராஜனின் நடிப்பு தனி முத்திரை. கார்த்திக்கிடம், 'சிகரெட் பிடி, நீ சம்பாரிச்சுப் பிடிடா, என் சம்பாத்தியத்தில பிடிக்காத, நாலணா கொடுப்பாரு எங்கப்பா, நேரா பீமா விலாஸ் போவேன்... ஒரு தோசை, ஒரு காபி, நேரா நடையைக் கட்டுவேன், ஜோசப் காலேஜுக்கு' என இவர் ஆரம்பிக்கும் புராணம், 'அது வீடெல்லாம் ஒரேமாதிரி இருக்குங்களா, அதான் வீடு மாறி வந்துட்டோமோனு ஒரு சந்தேகம்' என ஷக்தி குடும்பத்தின் பொருளாதாரத்தைப் பட்டும் படாமல் கிண்டல் செய்வார். மகனின் கல்யாணத்தன்று வம்படியாக அவனைக் காரில் ஏற்றி, 'அப்பறம், தொரை என்ன பண்ணப் போறீங்க?' எனக் கேட்டு அதிர வைப்பது என வக்கீல் தந்தை பாத்திரத்தின் வசனங்கள், அதை அவர் வெளிப்படுத்தும் விதம் எனக் காட்சிக்கு காட்சி சுவாரஸ்யம் சேர்த்திருப்பார்கள்.